Nuuskommentaar: ‘Onder Zuma is land daarmee heen’ – Koning GoodwillKoning Goodwill Zwelinthini. Foto: DoC ’n Berig gister in The Telegraph het ’n mens onwillekeurig na die almanak laat loer, maar nee, dit was nie Aprilgekdag nie. Die omvattende artikel uit Suid-Afrika het egter al die elemente van ’n gekkedag – as dit nie potensieel so ernstig was nie. Volgens The Telegraph se berig het koning Goodwill Zwelithini nie net die ANC gestriem vir die party se swak vertoning in die afgelope verkiesing nie (want die ANC het onder meer nie na sy majesteit se “goeie raad” geluister nie), maar ook onder pres. Jacob Zuma ingeklim en gesê onder sy bewind is die land daarmee heen. Hy meen die ANC moet opsy staan sodat die koning die regering kan oorneem. Die IOL-berig oor dieselfde kwessie meld Zuma hoegenaamd nie. Maroela Media het die beskikbare inligting netjies saamgevat en enorme lesersreaksies gekry, met bykans almal wat die spot met die koning dryf. Die oorgrote aantal lesers sien die koning se opmerkings as gekkespul tussen twee narre. Min ander media het van die gedoente kennis geneem. Is dit ’n nietigheid? Is dit weer die gebruiklike aandagtrekkery voor die koning weer by die regering gaan bakhand staan omdat sy jaarlikse toekenning van meer as R50 miljoen uitgeput is en hy nie vir kruideniersware kan betaal nie? Koning Goodwill is bekend vir sy onverantwoordelike uitlatings, en ook dat hy baie invloed onder veral die landelike Zoeloes het. Toe hy onwettige immigrante voor stok gekry het, was dit groot werk om die gevolglike lewensverlies en vandalisme hok te slaan. Om as’t ware vir Zuma te sê om opsy te staan omdat Zuma die land deur sy fondament trek, sodat hy self die regering kan oorneem, sal moeilik reperkussievry afgaan. Dit hang natuurlik af daarvan of die media hul tande in die storie inslaan. Soos sake nou staan, het Goodwill ’n groep jong bostuklose Zoeloemeisies toegespreek wat aan die jaarlikse rietdansfees deelneem. Maar … dit het The Telegraph en IOL “geslaan”, asook Maroela Media en ’n paar ander koerante. Dit het glad nie naastenby die omvang aangeneem as die nuusdekking, ook buitelandse nuusdekking, van Zuma se juweeltjies nie. Dink maar hoe het sy honde-uitspraak wêreldwyd opslae gemaak. Gaan Zuma reageer en so die soeklig net verder op hierdie saak vestig? In die verlede is die koning eerder stilgemaak deur hom op belastingbetalerskoste te paai, soos R300 miljoen wat bewillig is om die koning se paleis op te knap, met nuwe motors en vele meer. Tog, om nou ’n oproep op Zuma te doen om opsy te staan omdat die land “daarmee heen is” onder Zuma se presidentskap, kan Zuma skud – mits die media groter gewag van die saak maak. Zuma se magsbasis is tot ’n groot deel gesetel in steun wat hy van landelike Zoeloes geniet. Die koning se invloed is waarskynlik nog groter in hierdie geledere, en dit beteken Zuma se sterkste bastion kan onder sy bas uitgeruk word. Die koning het, skynbaar agter beter voordele aan, uit die IVP na die ANC gedros (Buthelezi is die koning se oom). Die ander tradisionele konings se jaarlikse staatsmeevallertjie van net meer as ’n miljoen rand lyk maar bleek teen dié van Goodwill. Dit kan die damwal word wat breek en Zuma rivier af laat spoel. Maar moenie die asem ophou nie. Die belastingbetaler sal wel weer deur ’n ruim meevallertjie sorg dat Goodwill “vergeet” van sy probleme met Zuma. In hierdie stadium is dit net ’n interessante tussenspel, maar een met die potensiaal om Zuma hard in die maag (of is dit op die sitvlak) te skop. Die probleem is dat die koning nou op die oog af met korter tussenvalle op omstrede wyse van hom laat hoor – opmerkings wat al lewens geëis het. Soos met Zuma, kan die land nie vir Goodwill geldelik en beeldgewys bekostig nie.